Polisieman verkrag glo verdagte(Argieffoto) ŉ Polisieman van Nyanga in die Wes-Kaap is geskors nadat hy glo ŉ verdagte in ŉ polisievangwa verkrag het. Die man is in hegtenis geneem omdat hy van winkeldiefstal verdink word. Volgens brig. Novela Potelwa, polisiewoordvoerder, is die 31-jarige polisiekonstabel in hegtenis geneem en geskors na afloop van ŉ ondersoek na die beweerde verkragting. Die ondersoek is deur die onafhanklike polisieondersoekdirektoraat (Opod) behartig. “Weens die erns van die aantygings wat teen die konstabel gemaak is, is ’n spoedige interne dissiplinêre proses begin oor die geskiktheid van die lid om in die polisiediens te wees,” sê Potelwa. Lt.genl. Thembisile Patekile, die provinsiale polisiekommissaris in die Wes-Kaap, beskou die aantygings teen die konstabel in ŉ ernstige lig. “Dit is voorvalle soos hierdie wat die verhouding tussen die polisie en gemeenskappe nadelig beïnvloed. Dit is hoekom dit van kardinale belang is dat Opod agter die kap van die byl kom. Daar word van die polisie verwag om beskermers van gemeenskappe te wees,” het Patekile gesê. Die voorsitter van die portefeuljekomitee oor polisie, Tina Joemat-Pettersson, het die skorsing van die konstabel verwelkom. Sy sê die konstabel moet vervolg word om ’n voorbeeld te stel aan ander polisiebeamptes wat tot soortgelyke misdrywe neig. “Hoewel ons glad nie die interne proses wil beïnvloed nie, het die komitee sedert sy ontstaan hom sterk uitgespreek teen die misbruik van mag en gesag deur die einste mense wat veronderstel is om die wet toe te pas. Die polisielede is nie die wet nie. Hulle moet die wet afdwing en is ook onderworpe aan die wet,” het Joemat-Pettersson gesê.